แฉ16บริษัทเจ็บรอประเมินเสียหายเผาเมือง
ตลท.แฉ 16 บริษัทรับผลกระทบม็อบดุเดือดเต็มเปารอประเมินความเสียหาย
16 มิ.ย. 2553

ตลท.แฉ 16 บริษัทรับผลกระทบม็อบดุเดือดเต็มเปารอประเมินความเสียหาย 
นายยรรยง ไทยเจริญ ผู้อำนวยการสถาบันวิจัยเพื่อตลาดทุน ตลาดหลักทรัพย์แห่งประเทศไทย ( ตลท.) เปิดเผยว่า ตลาดหลักทรัพย์ได้รวบรวมข้อมูลของบริษัทจดทะเบียน (บจ.) ที่ได้รับความเสียหายโดยตรงจากการชุมนุมทางการเมืองเดือน พ.ค.ที่ผ่านมา มีทั้งหมด 16 บริษัท คิดเป็นมูลค่าหลักทรัพย์ตามราคาตลาด (มาร์เก็ตแคป) 2 แสนล้านบาท หรือ 3.49% จากมาร์เก็ต แคปทั้งตลาด 6 ล้านล้านบาท
สำหรับบริษัทที่ได้รับผลกระทบทางตรงคือสินทรัพย์เสียหายมีทั้งหมด 7 บริษัท และอยู่ระหว่างการประเมินความเสียหาย ได้แก่ กองทุนรวมอสังหาริมทรัพย์มิลเลียนแนร์ (MIPF) บริษัท บีอีซีเวิลด์ (BEC) บริษัท เซ็นทรัลพัฒนา (CPN) บริษัท เอ็ม พิคเจอร์ส เอ็นเตอร์เทนเม้นท์ (MPIC) ธนาคารซีไอเอ็มบีไทย (CIMBT) 
บริษัท บิ๊กซี ซูเปอร์เซ็นเตอร์ (BIGC) และ บริษัท ดุสิตธานี (DTC) ซึ่ง CPN และ DTC ได้ทำประกันภัยที่ครอบคลุมเหตุจลาจลและการก่อการร้ายไว้ด้วย 
ขณะที่บริษัทที่ได้รับผลกระทบทางอ้อมคือกลุ่มโรงแรมและบริษัทหลักทรัพย์บางแห่งที่ต้องปิดให้บริการเพราะอยู่ในพื้นที่ชุมนุม เช่น บริษัท ดิ เอราวัณ กรุ๊ป (ERAWAN) และบริษัท โรงแรมเซ็นทรัลพลาซา (CENTEL)
สำหรับภาวะตลาดหุ้นในช่วงนี้ นายยรรยง กล่าวว่า นับตั้งแต่ต้นเดือน มิ.ย. (1-11 มิ.ย.) เริ่มเห็นสัญญาณที่ดีเพราะเม็ดเงินต่างชาติเริ่มไหลกลับเข้ามาในเอเชีย ซึ่งตลาดหุ้นไทยน่าจะได้รับอานิสงส์นี้ เพราะพื้นฐานเศรษฐกิจและ บจ.ดี จึงคาดว่าแนวโน้มหุ้นครึ่งปีหลังจะมีโอกาสปรับตัวขึ้น
เงินทุนที่ไหลเข้ามามี 3 ประเทศที่เริ่มมียอดซื้อสุทธิคือ เวียดนาม อินโดนีเซีย และอินเดีย 
ขณะที่ประเทศไทย ไต้หวัน ฟิลิปปินส์ และเกาหลี ยังมีการขายหุ้นออก 
“เม็ดเงินต่างชาติไหลกลับเข้าเอเชียหลังนักลงทุนแยกแยะมากขึ้นว่าภูมิภาคนี้ไม่มีปัญหาหนี้สาธารณะเหมือนกับวิกฤตทางการเงินในยุโรปและสหรัฐ นอกจากนี้เศรษฐกิจก็เติบโตจากการบริโภคภายในประเทศ รวมทั้งค่าเงินเอเชียก็มีแนวโน้มแข็งค่าขึ้น ภาครัฐแต่ละประเทศออกนโยบายการเงินการคลังกระตุ้นเศรษฐกิจ” นายยรรยง กล่าว 
อย่างไรก็ดี ตลาดหุ้นไทยจะได้รับอานิสงส์ที่เงินต่างชาติไหลกลับเข้ามาในภูมิภาคเอเชียหรือไม่ ต้องขึ้นอยู่แผนการปรองดองและวิธีการของรัฐบาลที่จะไม่ให้เกิดเหตุการณ์เหมือนเดือน พ.ค.ที่ผ่านมา